Lauren Bacall (1976–1979)
**Lauren Bacall** (sünninimi Betty Joan Perske; 16. september 1924 New York – 12. august 2014 New York) oli USA teatri- ja filminäitleja.

1999. aastal Ameerika Filmiinstituudi avaldatud edetabeli "AFI's 100 Years...100 Stars" tulemuste põhjal asub Lauren Bacall naisstaaride edetabelis 20. kohal.

Elukäik
-------

Betty Joan Perske sündis 16. septembril 1924 New Yorgi Bronxi linnaosas. Tema ema Natalie Weinstein-Bacal oli Rumeeniast USAsse tulnud juudi immigrant. Isa William Perske sündis USA New Jersey osariigis. William jättis perekonna maha, kui Betty oli kuueaastane. Olles 8-aastane, võttis ta endale vanaema perekonnanime ja lisas sellel ühe l-i, et nime oleks lihtsam hääldada.

Lauren Bacall alustas oma karjääri fotomodellina. Filmidebüüdi tegi 19-aastaselt filmis "Kellel on ja kellel pole" ("To Have and Have Not"), kus tema partneriks oli Humphrey Bogart. Hiljem mängisid nad koos veel kolmes filmis. Nad abiellusid 1946. aasta 21. mail Ohios ja see abielu kestis kuni Bogarti surmani. Neil sündis 1949. aastal poeg Stephen ja 1952. aastal tütar Leslie. Pärast Bogarti surma abiellus Bacall 1961. aastal näitleja Jason Robardsiga, kellega tal sündis poeg Sam Robards. Abielu lõppes lahutusega 1969. aastal.

Aastal 1953 tegi ta kaasa Jean Negulesco romantilises komöödias "Kuidas abielluda miljonäriga". Filmi peaosades olid veel Marilyn Monroe ja Betty Grable.

1960. aastatel hakkas Bacall mängima rohkem teatris. Muusikale "Cactus Flower", "Applause ja "Woman of the Year" saatis suur menu ning viimaste eest võitis ta maineka Tony auhinna. 

Aastal 1996 mängis Lauren Bacall Barbra Streisandi filmis "Peeglil on kaks nägu" ("The Mirror Has Two Faces"). Bacall kandideeris oma rolliga ka parima naiskõrvalosatäitja Oscarile, aga ei võitnud seda. Selle rolli eest võitis ta Kuldgloobuse.

Aastal 1993 sai ta Cecil B. DeMille'i nimelise elutööauhinna ja 2009. aastal elutöö-Oscari.

Filmograafia
------------

| Aasta | Pealkiri | Eestikeelne pealkiri | Roll |
| --- | --- | --- | --- |
| 1944 | "To Have and Have Not" | "Kellel on ja kellel pole" | Marie Browning |
| 1946 | "The Big Sleep" | "Sügav uni" | Vivian Sternwood Rutledge |
| 1947 | "Dark Passage" |  | Irene Jansen |
| 1948 | "Key Largo" | "Key Largo" | Nora Temple |
| 1953 | "How to Marry a Millionaire" | "Kuidas abielluda miljonäriga" | Schatze Page |
| 1956 | "Written on the Wind" |  | Lucy Moore Hadley |
| 1966 | "Harper" |  | Elaine Sampson |
| 1974 | "Murder on the Orient Express" | "Mõrv Idaekspressis" | Mrs. Harriet Belinda Hubbard |
| 1976 | "The Shootist" |  | Bond Rogers |
| 1981 | "The Fan" |  | Sally Ross |
| 1988 | "Appointment with Death" |  | Lady Westholme |
| 1990 | "Misery" |  | Marcia Sindell |
| 1991 | "All I Want for Christmas" |  | Lillian Brooks |
| 1993 | "A Foreign Field" |  |  |
| 1994 | "Prêt-à-Porter: Ready to Wear" |  | Slim Chrysler |
| 1996 | "The Mirror Has Two Faces" | "Peeglil on kaks nägu" | Hannah Morgan |
| 1999 | "Presence of Mind" |  | Mado Remei |
| 2003 | "Dogville" | "Dogville" | Ma Ginger |
| 2004 | "Birth" | "Sünd" | Eleanor |
| 2005 | "Manderlay" |  |  |
| 2012 | "The Forger" |  | Annemarie Sterling |

Viited
------

1. ↑  To Have and Have Not Vanity Fair, märts 2011

Välislingid
-----------

|  |  |
| --- | --- |
|  | Pildid, videod ja helifailid Commonsis: **Lauren Bacall** |

* Lauren Bacall andmekogus IMDb (inglise)